Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo financií Slovenskej republiky na rokovanie vlády Slovenskej republiky materiál „Návrh poslancov Národnej rady Slovenskej republiky Juraja BLANÁRA a Roberta FICA na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o doplnení zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (tlač 1320)“.

**Všeobecne**

Poslanci Národnej rady Slovenskej republiky  predložili na rokovanie Národnej rady Slovenskej republiky návrh zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o doplnení zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. Návrh má podľa predkladateľov za cieľ podporenie tradičných foriem rodiny a uľahčenie finančnej situácie mladomanželov. Forma podpory je predstavená v zákone Národnej rady Slovenskej republiky č. 145/1995 Z. z. o správnych poplatkoch v znení neskorších predpisov zavedením vecného oslobodenia úkonov podliehajúcich zaplateniu správnym poplatkom, ktoré sú vyvolané uzatvorením sobáša a následným vykonaním nutných zmien súvisiacich so zmenou priezviska.

Tiež v zákone č. 71/1992 Zb. o súdnych poplatkoch a poplatku za výpis z registra trestov v znení neskorších predpisov sa navrhuje zaviesť oslobodenie od platenia súdneho poplatku, ak je dôvodom zmena priezviska po uzatvorení manželstva a je nevyhnutné takúto zmenu vykonať v obchodnom registri.

Tento návrh má podľa predkladateľov za cieľ odstrániť finančné bariéry pri vytváraní tradičnej rodiny uzatvorením sobáša a podporiť zníženie počiatočných nevyhnutných finančných nákladov po založení rodiny.

**Stanovisko**

Ministerstvo financií Slovenskej republiky poslanecký návrh akceptuje s nasledovnými pripomienkami odporúčacieho charakteru s cieľom spresnenia navrhovaného textu ustanovenia v Čl. I bode 1. a Čl. II bode 1. V Čl. I bode 1 odporúčame za slovo „je“ vložiť slovo „výhradne“ a v Čl. II bode 1. za slovo „ide“ slovo „výhradne“. Predmetným doplnením sa potvrdí právna istota navrhovaného oslobodenia týkajúceho sa iba životnej situácie uzavretia manželstva, v dôsledku ktorého dôjde k zmene priezviska. Súčasne odporúčame upraviť v Čl. II bode 2 prechodné ustanovenie, ktoré sa má správne viazať k dátumu 30. jún 2019.

**Pripomienky**

Poslanecký návrh bol predmetom medzirezortného pripomienkového konania v dňoch od 21. mája 2019 do 29. mája 2019. Z celkového počtu vznesených pripomienok (17 pripomienok) nebola ani jedna zásadná.

**Záver**

Na základe uvedených skutočností Ministerstvo financií Slovenskej republiky odporúča vláde Slovenskej republiky vysloviť s ú h l a s  s predloženým návrhom poslancov Národnej rady Slovenskej republiky Juraja BLANÁRA a Roberta FICA na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o doplnení zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (tlač 1320) s pripomienkami prijatými na rokovaní vlády Slovenskej republiky.